নায়াব আলী

নায়াব আলী একজন পাকিস্তানি ট্রান্সজেন্ডার কর্মী। পাকিস্তানের ট্রান্সজেন্ডার সম্প্রদায়ের মানবাধিকারের পক্ষে ওকালতি এবং সুরক্ষার ক্ষেত্রে তার দশ বছরেরও বেশি অভিজ্ঞতা রয়েছে। তার কাজ লিঙ্গ বৈষম্যের মতো বিষয়গুলোকে সম্বোধন এবং ট্রান্সজেন্ডার ব্যক্তিদের অর্থনৈতিকভাবে ক্ষমতায়ন ও জীবিকা উন্নত করার উপর দৃষ্টি নিবদ্ধ করে। ২০২০ সালে ট্রান্সজেন্ডার অধিকার প্রচারে তার প্রচেষ্টার জন্য তাকে ফ্রাঙ্কো-জার্মান মানবাধিকার পুরস্কারে ভূষিত করা হয়। ২০১৮ সালের পাকিস্তানের নির্বাচনে প্রতিদ্বন্দ্বিতা করা তেরোজন ট্রান্সজেন্ডার প্রার্থীর মধ্যে আলী ছিলেন প্রথম। উপরন্তু, তিনি গালা পুরস্কারপ্রাপ্ত প্রথম পাকিস্তানি এবং ইভাউ/জি জোটের সহ-সভাপতি নির্বাচিত প্রথম ট্রান্সজেন্ডার নারী। ২০২০ সালে পাকিস্তানে জাতিসংঘ উন্নয়ন কর্মসূচী তাকে লিঙ্গ সমতার প্রবক্তা হিসেবে মনোনীত করে।

ব্যক্তিগত জীবন 
নায়াব আলীর জন্ম পাকিস্তানের ওকারাতে। অষ্টম শ্রেণীতে পড়াকালীন সময়ে ট্রান্সজেন্ডার হিসেবে নিজেকে প্রকাশ করার পর তার পরিবার তাকে প্রত্যাখ্যান করে। এরপর তিনি একজন গুরুর সাথে থেকে তার পড়াশোনা চালিয়ে যান। আলী পাঞ্জাব বিশ্ববিদ্যালয় থেকে উদ্ভিদবিজ্ঞানে স্নাতক এবং ইসলামাবাদের প্রেস্টন বিশ্ববিদ্যালয় থেকে আন্তর্জাতিক সম্পর্ক বিভাগে স্নাতকোত্তর ডিগ্রি অর্জন করেন। স্কুলজীবনে তিনি হয়রানির শিকার হন। উপরন্তু, তিনি একজন অ্যাসিড আক্রমণের শিকার।

কর্মজীবন 
রাজনৈতিক জীবন শুরু করার আগে আলী একজন শিক্ষক হিসেবে কাজ করতেন। তিনি জাতিসংঘ উন্নয়ন কর্মসূচীর একজন ট্রান্সজেন্ডার অধিকার বিশেষজ্ঞ পরামর্শদাতা এবং দক্ষ প্রশিক্ষক হিসেবেও কাজ করেন।

সক্রিয়তা 
আলী ১৭ বছর বয়সে নিবন্ধ লিখে এবং ট্রান্সজেন্ডার সম্প্রদায়কে প্রভাবিত করে এমন বিষয়গুলো নিয়ে আলোচনা করে ট্রান্সজেন্ডার অধিকারের জন্য তার কাজ শুরু করেন। তার বর্তমান প্রচেষ্টা পাকিস্তানের ট্রান্সজেন্ডার সম্প্রদায়ের কল্যাণে ওকালতি করা এবং ওকারায় হিজড়া কমিউনিটি সেন্টার পরিচালনার উপর দৃষ্টি নিবদ্ধ করে। এই কেন্দ্রটি ট্রান্সজেন্ডার ব্যক্তিদের জন্য বিভিন্ন অনুষ্ঠানের সুযোগ করে দেয়, যার মধ্যে রয়েছে মৌলিক সাক্ষরতা ও সংখ্যাবিদ্যা, বৃত্তিমূলক প্রশিক্ষণ, জীবন দক্ষতা শিক্ষা এবং ড্রাইভিং ক্লাস। ওকালতি ছাড়াও আলী জাতিসংঘের একজন স্বাধীন পরামর্শদাতা হিসেবেও কাজ করেছেন।

তিনি অল পাকিস্তান ট্রান্সজেন্ডার ইলেকশন নেটওয়ার্কের সভাপতি হিসেবেও দায়িত্ব পালন করেন। গত এক দশক ধরে আলী ট্রান্সজেন্ডার সম্প্রদায়ের জীবনযাত্রার মান উন্নত করতে এবং তাদের মৌলিক মানবাধিকার নিশ্চিত করতে সরকারি প্রতিষ্ঠানগুলোকে প্রযুক্তিগত সহায়তা প্রদান করে আসছেন।

আলী পাকিস্তানে ট্রান্সজেন্ডারদের অধিকার সুরক্ষার জন্য সম্প্রদায়ের মতামত অন্তর্ভুক্ত করতে এবং মৌলিক আইনী কাঠামো প্রতিষ্ঠার জন্য প্রযুক্তিগত সহায়তা প্রদান করেছেন।

রাজনীতি 
২০১৮ সালে একটি ঐতিহাসিক বিল পাস করার মাধ্যমে ট্রান্সজেন্ডার সম্প্রদায়কে আইনি নথিপত্র পাওয়ার, ভোট দেওয়ার এবং নির্বাচনে প্রতিদ্বন্দ্বিতা করার অধিকার প্রদান করা হয়। ২০১৮ সালের পাকিস্তানের নির্বাচনে ১২ জন ট্রান্সজেন্ডার প্রার্থীর সাথে আলী প্রথম ট্রান্সজেন্ডারদের একজন হয়ে ওঠেন। তিনি ওকারার জাতীয় পরিষদ আসন এনএ-১৪২ থেকে পিটিআইয়ের আয়েশা গিলালেইয়ের টিকিটে প্রতিদ্বন্দ্বিতা করেন এবং মোট ১,১৯৭টি ভোট পান, যা তার অনেক নারী প্রতিপক্ষকে ছাড়িয়ে যায়।

আলী পাকিস্তান নির্বাচন কমিশনের প্রাদেশিক ভোটার কমিটি এবং পাঞ্জাবের অল পাকিস্তান ট্রান্সজেন্ডার ইলেকশন নেটওয়ার্কের সদস্য।

পুরষ্কার 
২০২০ সালে নায়াব আলী আয়ারল্যান্ডের ডাবলিনে গালা আন্তর্জাতিক কর্মী পুরস্কার পাওয়া প্রথম পাকিস্তানি ব্যক্তি হন। ন্যাশনাল এলজিবিটি ফেডারেশন অব আয়ারল্যান্ড কর্তৃক আয়োজিত এই পুরষ্কারে আলীকে "আয়ারল্যান্ডের বাইরে একজন আন্তর্জাতিক কর্মী হিসেবে স্বীকৃতি দেওয়া হয়, যিনি সমাজে লিঙ্গ সংখ্যালঘুদের পূর্ণ সমতা এবং অন্তর্ভুক্তির প্রচারের জন্য অক্লান্ত পরিশ্রম করেন।" তিনি মানবাধিকার ও আইনের শাসনের জন্য ফ্রাঙ্কো-জার্মান পুরস্কার এবং ২০২০ সালে ট্রান্সজেন্ডার বিভাগে এপকম হিরো এশিয়া পুরস্কার পান।

নায়াব আলী হলেন প্রথম পাকিস্তানি ট্রান্সজেন্ডার ব্যক্তি যিনি তার সম্প্রদায়ের মৌলিক অধিকার নিশ্চিত করার জন্য তার কাজের জন্য দ্বিতীয় ইন্টারেক্টিভ ইয়ুথ ফোরাম ২০২০ পুরস্কার জিতেন।

তথ্যসূত্র 

জীবিত ব্যক্তি
জন্মের বছর অনুপস্থিত (জীবিত ব্যক্তি)
পাকিস্তানি ট্রান্সজেন্ডার নারী
রূপান্তরকামী অধিকার কর্মী
পাকিস্তানি নারী অধিকার কর্মী